Марко Ганчев
Как се прави от дивак човек

chitanka.info

Отговорът на тоя въпрос е лесен:

дивакът е станал човек чрез песен.

Не е знаел много думи дивака,

та не е говорил и та̀ка, и ва̀ка.

Знаел думата „звяр“,

знаел думата „брадва“,

но не знаел например

да изрази, че се радва.

Една сутрин излязъл пред пещерата

и доста му се харесал пейзажа.

Брей, рекъл си, хубаво ми е на душата,

ама нямам думи да го изкажа.

Я да се понапрегна и да опитам

да ги намеря: ееее, ииии, оооо, ууу, ааа.

Отговорили му в същия ритъм

канари, лесове и била.

Запял го дивакът и станал човек,

защото вече можел да каже

даже туй, което и в нашия век

с думи е невъзможно да се изкаже.

Знам и обратното — как

от човека се прави дивак.

Но няма да издам тоя секрет,

понеже искам да се движим напред…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.